钦定古今图书集成/明伦汇编/皇极典/第300卷 > 《秃发乌孤记载论》同前
## 钦定古今图书集成/明伦汇编/皇极典/第300卷 > 《秃发乌孤记载论》同前

秃发，累叶酋豪，擅强边服，控弦玉塞，跃马金山，候满
月而窥兵，乘折胶而纵镝，礼容勿被，声教斯阻。乌孤
纳苻浑之策，治兵以讨不宾；鹿孤从史暠之言，建学
而延胄子。遂能开疆河右，抗衡强国。道由人弘，抑此
之谓。傉檀承累捷之锐，藉二昆之资，摧吕氏筭无遗
策，取姑臧兵不血刃，武略雄图，比踪前烈。既而叨窃
重位，盈满易期，穷兵以逞其心，纵慝自贻其弊。地夺
于蒙逊，势衄于赫连，覆国丧身，犹为幸也。昔宋殇好
战，致灾于华督；楚灵黩武，取杀于干谿。异代同亡，其
于《傉檀》见之矣。